‘Skors McBride onmiddellik’Robert McBride, hoof van die onafhanklike polisieondersoek-direktoraat (September 2016) Foto: ANA Die VF Plus het die onmiddellike skorsing van Robert McBride, hoof van die onafhanklike polisieondersoek-direktoraat (Opod), geëis. Dit kom ná bewerings dat hy sy dogter aangerand het. “Fikile Mbalula, die minister van polisie, moet dadelik optree en McBride skors hangende die afhandeling van die saak waarin beweer word hy het sy dogter aangerand,” het Pieter Groenewald, leier van die VF Plus gesê. Groenewald meen die feit dat die hof borgtog van R10 000 aan McBride toegestaan het, is ŉ aanduiding dat dit ŉ baie ernstige saak is aangesien die bedrag hoog is vir ŉ aanrandingsaak. “McBride is in ŉ posisie waar verskillende bronne tot sy beskikking is en ondersoekbeamptes in sy saak kan maklik geïntimideer en onbehoorlik beïnvloed word. Hy moet daarom onverwyld geskors word totdat die saak afgehandel is,” het Groenewald gesê. Groenewald meen McBride was vinnig om te vra dat die vorige waarnemende nasionale polisiekommissaris, lt.genl. Khomotso Phahlane, geskors moet word totdat die ondersoek teen hom afgehandel is. “Dubbele standaarde kan nie toegelaat word nie en die minister moet McBride daarom onmiddellik skors,” het Groenewald gesê. Maroela Media het vroeër berig Moses Dlamini, woordvoerder van Opod, het in ŉ verklaring bevestig dat McBride in die Pretoria-landdroshof verskyn het. “[McBride] is op R10 000 borgtog met voorwaardes vrygelaat. Hy moet op 2 Oktober weer in die hof verskyn,” het Dlamini gesê. Die aanklag teen McBride volg nadat sy tienerdogter beweer het haar pa het haar aangerand en probeer wurg. EWN berig die dogter het aan die nuusagentskap gesê die beweerde aanranding was nie ŉ geïsoleerde voorval nie. “Dit gebeur heeltyd. Vandat ek by hom begin bly het, amper elke aand of elke tweede aand. Wanneer hy ook al ŉ kans kry om met my te baklei, sal hy my slaan,” het die dogter aan EWN gesê. McBride het die bewerings ontken.